laion/Wikipedia-Exotic huggingface dataset:
וולאס ספירמון

ווֹלאס ספירמון ג'וניור (באנגלית: Wallace Spearmon; נולד ב-24 בדצמבר 1984), הוא אתלט אמריקני. הוא אלוף עולם בריצת שליחים 4x100 מטר (אוסקה 2007) וסגן-אלוף עולם בריצת 200 מטר (הלסינקי 2005). שיאו האישי בריצה זו (19.65 שניות), מהווה את התוצאה השביעית בכל הזמנים. ספירמון נולד בשיקגו, אילינוי. בילדותו עבר להתגורר בעיר פאייטוויל שבארקנסו. שם סיים את לימודיו התיכוניים והתקבל ללמוד באוניברסיטת ארקנסו שבעיר. שם התחרה בריצות קצרות בליגת האוניברסיטאות, במשך שתי עונות, עד אשר עבר לליגה המקצוענית. במסגרת אליפות ה-NCAA באתלטיקה (התאחדות ספורט הקולג'ים הלאומי בארצות הברית) התחרה בריצת 200 מטר, וזכה במדליית הזהב ב-2004, ושנה אחר כך זכה פעם נוספת בזהב, אך באליפות ה-NCAA באולם. באליפות העולם באתלטיקה, שהתקיימה בהלסינקי באוגוסט 2005 זכה ספירמון במדליית הכסף בריצת 200 מטר, בתוצאה של 20.20 שניות, כשבן ארצו ג'סטין גטלין מקדים אותו. שנה אחר כך, ב- 17 בספטמבר 2006 זכה במדליית הזהב בתחרות גביע העולם של התאחדות האתלטיקה הבינלאומית (המתקיימת כל ארבע שנים), בריצת 200 מטר בתוצאה של 19.87 שניות. 11 ימים בלבד אחר כך (28 בספטמבר) קבע בריצת 200 מטר, כשבמפגש בינלאומי שהתקיים בטגו, קוריאה הדרומית שיא אישי חדש של 19.65 שניות. ביוני 2007 ניצח בריצת ה-200 מטר באליפות ארצות הברית באתלטיקה, בתוצאה של 19.89 שניות, אולם באליפות העולם באתלטיקה, שהתקיימה באוסקה, יפן אותה שנה הוא זכה במדליית הארד, בתוצאה של 20.05 שניות. באותה תחרות השתתף ספירמון בריצת שליחים 4x100 מטר, יחד עם דארוויס פאטון, לירוי דיקסון וטייסון גיי, שייצגה את ארצות הברית, וזכה עימה במדליית הזהב. לאחר אליפות העולם ניצח ספירמון בשני מפגשי גולדן ליג רצופים, בהפרש של יומיים בלבד [1]: ב- 14 בספטמבר, בתוצאה 19.88 שניות וב- 16 בספטמבר בתוצאה של 20.22 שניות. באולימפיאדת בייג'ינג (2008) השתתף ספירמון בריצה ל-200 מטרים, הגיע לגמר וחצה את קו הסיום במקום השלישי. ספירמון חגג את זכייתו במדליית הארד, אף על פי שמסכי הטלוויזיה באצטדיון הראו הילוכים חוזרים בו הוא נראה כשהוא דורך על הקו שמפריד בין המסלולים, מה שהביא לפסילתו מהמירוץ. מדיה וקבצים בנושא וולאס ספירמון בוויקישיתוף וולאס ספירמון, באתר olympedia.org וולאס ספירמון, באתר התאחדות האתלטיקה הבין-לאומית וולאס ספירמון, באתר ליגת היהלום וולאס ספירמון, באתר Track and Field (גברים) וולאס ספירמון, באתר נבחרת ארצות הברית באתלטיקה nrg מעריב, בולט השלים דאבל: קבע שיא עולם מדהים גם ב-200 מ', באתר nrg‏, 20 באוגוסט 2008
מוחמד מיעארי

מוחמד מיעארי (בערבית - محمد ميعاري; נולד ב-12 באפריל 1939) הוא חבר הכנסת לשעבר מטעם רשימה המתקדמת לשלום. מוחמד מיעארי נולד בכפר אל-בירווה, שחרב במלחמת העצמאות וגדל במכר ליד עכו. למד בתיכון כפר יאסיף והיה חבר בתנועת הנוער הערבי החלוצי. עשה את חוק לימודיו בפקולטה למשפטים של האוניברסיטה העברית בירושלים והוסמך כעורך דין, כשהוא מתמחה בנושא הסדר קרקעות. היה פעיל במהלך לימודיו בוועד הסטודנטים הערבים. היה ממייסדי תנועת אל ארד ונבחר למקום השלישי ב"רשימת הסוציאליסטים", שרצה לבחירות ונפסלה בשנת 1965. נמנה עם יוזמי "ועד ההגנה על האדמות הערביות", הגוף שיזם את "יום האדמה". היה ממקימי הרשימה המתקדמת לשלום ונבחר מטעמה לכנסת ה-11 ב-1984 ולכנסת ה-12 ב-1988. בשל השתתפותו ב-1985 בעצרת זיכרון לפאהד קוואסמה, ממנהיגי אש"ף, שבאותה עת היה מוגדר כארגון עוין, הגיש מיכאל איתן בקשה לוועדת הכנסת, וזו הסירה את חסינותו של מיעארי. מיעארי עתר לבג"ץ, אשר בפסק דין תקדימי, ברוב של 3 מול 2, ביטל החלטה זו בנימוק שזו הייתה ענישה ולא למטרת הליך פלילי. הצעות נוספות להסרת חסינותו בכנסת בוטלו. בשנות ה-90 של המאה ה-20 הצטרף לבל"ד, בבחירות לכנסת ה-17 הוצב במקום ה-120 הסמלי והאחרון ברשימה זו לכנסת, ובבחירות לכנסת ה-18 הוצב במקום ה-102 הסמלי. ב-2011, בעקבות מלחמת האזרחים בסוריה, ועמדותיה של המפלגה בעד המורדים הסורים ונגד משטרו של הנשיא בשאר אל-אסד, החליט להפסיק את חברותו במפלגה, וכשלוש שנים מאוחר יותר, היה שותף להקמת תנועה חדשה חוץ-פרלמנטרית של פורשים מבל"ד, על רקע התנגדותם של הפורשים לקו הרשמי של המפלגה, תחת השם "כפאח" (בעברית: מאבק). מדיה וקבצים בנושא מוחמד מיעארי בוויקישיתוף מוחמד מיעארי, באתר הכנסת (לגרסה בערבית) מוחמד מיעארי, באתר כנסת פתוחה רמי רוזן, ערפאת: ליהודים בלבד, כותרת ראשית, 26 באוקטובר 1983 בגץ 620/85 מוחמד מיעארי נגד יו"ר הכנסת, ח"כ שלמה הלל, ניתן ב-11 באוקטובר 1987 חסן שעלאן, התפצלו מבל"ד: "ממלאת הוראות של בשארה", באתר ynet, 2 בנובמבר 2014
טורה אנונציאטה

טורה אנונציאטה (באיטלקית: Torre Annunziata) היא עיירה לחופו המזרחי של מפרץ נאפולי במחוז קמפניה באיטליה, היושבת בין הים לבין הוזוב. בשנת 2004 התגוררו בעיר 47,877 תושבים. בימי קדם נודעה העיר בשם אופלונטיס (Oplontis) והיא הופיעה במפת פויטינגר. העיר שהייתה ככל הנראה פרבר חצי עירוני של פומפיי, חרבה כמוה וכמו הרקולנאום בעת התפרצות הר הגעש וזוב ב-24 באוגוסט 79 וכמו הרקולנאום נקברה תחת שכבת אפר געשי שזרם בנחשולים פירוקלסטיים. ב-4 בדצמבר 1997 הוכרז האתר הארכאולוגי שבעיר, יחד עם פומפיי והרקולנאום, כאתר מורשת עולמית. אופלונטיס אתר האינטרנט הרשמי של טורה אנונציאטה טורה אנונציאטה, באתר אנציקלופדיה בריטניקה (באנגלית)
אופלונטיס

אופלונטיס (לטינית: Oplontis) היה יישוב רומי לחופו המזרחי של מפרץ נאפולי, אשר שכן בין הים לבין הר וזוב. העיר שהייתה ככל הנראה פרבר חצי עירוני של פומפיי, חרבה כמוה וכמו הרקולנאום בעת התפרצות הר הגעש וזוב ב-24 באוגוסט 79, וכמו הרקולנאום נקברה תחת שכבת אפר געשי שזרם בנחשולים פירוקלסטיים. אופלונטיס הופיעה במפת פויטינגר וכיום שוכנת במקום העיירה טורה אנונציאטה. ב-4 בדצמבר 1997 הוכרז האתר הארכאולוגי במקום, יחד עם פומפיי והרקולנאום, כאתר מורשת עולמית. הממצא העיקרי באתר הוא וילה פופיאה (Villa Poppaea) שהייתה שייכת לקיסר נירון והייתה בשימושה של אשתו השנייה פופיאה סבינה (Poppaea Sabina) עד שהרג אותה בשנת 65. הווילה נחשפה ונחקרה בשנת 1964 למרות שקיומה היה ידוע כבר במאה ה-18. היא שימשה לפופיאה כביתה העיקרי מחוץ לרומא. הווילה, השוכנת בעומק של כעשרה מטרים מתחת לפני הקרקע הנוכחיים, משתרעת על פני שטח של 3,000 מ"ר ומוקפת בגן שבו ניטעו כמאה עצים. סמוך לווילה נבנתה בריכה באורך של 60 מטר וברוחב של 15 מטר, וזו נחקרה רק בשנות השבעים של המאה ה-20. לפי הממצאים במקום הייתה הווילה ריקה בעת ההתפרצות וייתכן שעברה שיפוצים לאחר רעידת האדמה שפקדה את מפרץ נאפולי בשנת 62. גג הבניין שרד ברובו את ההתפרצות והעניק הגנה לפרסקאות בווילה שהשתמרו היטב הן בצורתם והן באיכות צבעיהם. הם נחשבים למוצג השמור ביותר מסוגו מבין כל יצירות האמנות הקיסריות הרומיות, ומציגים חלונות הנדמים כנפתחים אל הנוף בסגנון "אחיזת עיניים" (Trompe-l'oeil). בשנת 1974 נתגלתה וילה נוספת אשר הייתה שייכת לאדם בשם קראסיוס טרציוס (Crassius Tertius) אשר שמו נסתבר מחותם ארד שנמצא באתר. בווילה זו שהייתה מאוכלסת בעת ההתפרצות נתגלה אוסף גדול של כדי אמפורה, מטבעות ותכשיטים, כמו גם גופותיהם של הקרבנות. פרסקו של טווס מאופלונטיס עמודים בווילה פופיאה הכניסה לווילה פופיאה מכיוון הגן פרט בפרסקו בווילה פופיאה פומפיי הרקולנאום מדיה וקבצים בנושא אופלונטיס בוויקישיתוף אתר האינטרנט הרשמי של אופלונטיס אופלונטיס - וילה פופיאה ווילה קראסיוס טרציוס תמונות מווילה פופיאה מפת וילה פופיאה מפה אינטראקטיבית של וילה פופיאה
שמורת גובוסטאן

שמורת גובוסטאן (באזרית: Qobustan qoruğu - "שמורת ארץ הואדיות") כ-60 ק"מ דרומית-מערבית לבאקו באזרבייג'ן שוכנת באזור סלעי בעל אקלים חצי-מדברי והיא נודעת בפטרוגליפים הרבים שנותרו בה מתקופת האבן ולאחריה. האתר התגלה באקראי בשנות השלושים של המאה ה-20 על ידי כורים, ובשנת 1966 הוכרז כשמורת טבע לאומית ששטחה 44,000 דונם. בשנת 2007 היה חלק מהשמורה לאתר מורשת עולמית. לפני כ-12,000 שנה החלה התיישבות במערות האזור שהיה פורה ולח בסיום עידן הקרח האחרון. המקום שכן בסמיכות לחוף הים הכספי, שמפלס מימיו הגיע אותה עת כ-80 מטר מעל למפלסם הנוכחי. ב-1939 החל סקר ארכאולוגי בגובוסטאן ונמשך מאז בידי חוקרים שונים. עד כה נתגלו למעלה מ-6,000 פטרוגליפים, שהמוקדמים שבהם הם מהאלף ה-8 לפנה"ס. בפטרוגליפים נראות דמויות אדם ובעלי חיים דוגמת שור הבר, חזיר בר וסוסיים - חלקם בגודל טבעי. עוד נראות בהם סצינות ציד, הקרבת קרבנות, סצינות קרב, ריקודים והתרחשויות נוספות מחיי היום-יום. ציורי סירות גומא, שלפי אמונת התושבים הובילו את השמש לאחר שקיעתה במערב למקום זריחתה במזרח ביום המחרת, הביאו את החוקר הנורווגי תור היירדאל להציע, על סמך דמיון בין ציורים אלה לסירות סקנדינביות, כי מקורם של תושבי סקנדינביה היה בתחומי אזרבייג'ן של ימינו. פטרוגליפים וכתובות אבן נמצאו בגובוסטאן גם מהתקופה הרומית ומימי הביניים. כתובת בלטינית מסוף המאה ה-1 נחקקה בידי יוליוס מקסימוס (Julius Maximus), שר מאה בלגיון הרומי ה-12 שיכול ויצא למשימת סיור מסוריה. כתובת זו, שתוכנה כבר אינו קריא בשל פגעי האקלים, נחשבת לכתובת הרומית המזרחית בעולם. פטרוגליפים מימי הביניים הפכו קטנים ומופשטים יותר בהשפעת האסלאם, ונמצאו בשמורה כתובות בערבית מהמאה ה-12 עד המאה ה-14. האתר הניב ממצאים נוספים רבים כולל אבן טמבורין ששימשה ככלי נגינה פרימיטיבי, וכן נתגלו בו שרידי יישוב ואתרי קבורה. בשנת 2007 הכריז ארגון אונסק"ו על שטח של 5,370 דונם בשמורה כאתר מורשת עולמית. בשמורה נמצא גם מוזיאון. בשמורה יש מספר גדול של הרי געש של בוץ, וההערכה היא כי מתוך 700 הקיימים בעולם, 300 נמצאים במזרח אזרבייג'ן. אלה הם תלים הנמצאים כ-10 ק"מ מדרום לאזור הפטרוגליפים, הפולטים בוץ מבעבע וגז. מדיה וקבצים בנושא שמורת גובוסטאן בוויקישיתוף אודות גובוסטאן אודות גובוסטאן הרי געש של בוץ בגובוסטאן ובאזרבייג'ן בכלל Qobustan petroglyphs, סרטון באתר יוטיוב Museum under open sky הר געש בוצי בשמורה. בועות נראות לעין בלוע געש בוצי בשמורה.
קתדרלת בגרטי

קתדרלת בגרטי (בגאורגית: ბაგრატის ტაძარი, בַּגַרטיס טאדזרוֹ) הידוע גם בשם קתדרלת דורמיציון או קתדרלת כותאיסי, היא קתדרלה וכנסייה מהמאה האחת עשרה בעיר כותאיסי שבמחוז אימרתי גאורגיה. הקתדרלה שכיום הרוסה, הונצחה, בהיסטוריה של האדריכלות הגאורגית של ימי הביניים, כיצירת מופת. הקתדרלה היא מבנה בולט בתוואי הנוף של מרכז העיר כותאיסי, והיא מתנשאת על פסגת הר אוק'ימריאוני, על שלוחת סלע לתוך נהר הריוני, ומהווה נקודת תצפית על העיר כותאיסי הפרושה מתחתיו. היא נבנתה בתחילת המאה האחת עשרה, בתקופת שלטונו של המלך בגרט השלישי, שאיחד את הממלכות הגאורגיות לממלכה הגאורגית המאוחדת, ונקראה על שמו. הקתדרלה משופעת בכותרות רומנסקיות ובאבני בנייה שבהן גילופים של חיות, בני אדם ויצורים מיתולוגיים. כותאיסי שימשה בימי הביניים כבירת הממלכה הגאורגית המאוחדת, עד לכיבושה של טביליסי על ידי דוד הבנאי. הקתדרלה הוקמה על ידי המלך הראשון של הממלכה, והייתה בשיאה פריחתה הקתדרלה הגדולה בגאורגיה. כתובת על הקיר הצפוני מציינת כי הונחה שם בשנת 1103. בשנת 1692, אירע פיצוץ בקתדרלה, על ידי חיילים עות'מאנים, שפלשו לממלכת אימרתי. הפיצוץ העיף את התקרה וכיפת המבנה, והותירה את המבנה ללא כיסוי, כפי שהוא עד היום. עבודות שימור ושיחזור, כמו גם מחקרים ארכאולוגיים, שהחלו בשנת 1952, עדיין בתהליך. בשנת 1994, קתדרלת בגרטי, יחד עם מנזר גלאתי, נכללו כאתר מורשת עולמית של אונסק"ו כיחידה אחת. בשנת 2001, שוחזרה הקתדרלה, וחזרה למצבה הראשוני של קתדרלה השייכת לכנסייה הגאורגית האורתודוקסית-אפוסטלית. בשלב זה עדיין לא משמשת הקתדרלה כמקום תפילה, אולם מושך אליו תיירים רבים. לעיתים קרובות היא משמשת כסמל העיר כותאיסי, ונחשבת לאחד ממוקדי התיירות העיקריים של העיר. הקתדרלה הוכרזה כאתר מורשת עולמית בסיכון בשנת 2010, בשל עבודות שיפוץ מקיפות שנעשו במבנה, ואשר פגעו במקוריותו ובשלמותו האדריכלית. לאחר שעניינה נדון במספר ישיבות שנתיות, ההכרזה כאתר מורשת עולמית בוטלה בשנת 2017. מדיה וקבצים בנושא קתדרלת בגרטי בוויקישיתוף
מפרץ נאפולי

מפרץ נאפולי (באיטלקית: Golfo di Napoli) הוא מפרץ הממוקם בים הטירני במחוז קמפניה בחופה המערבי של איטליה. המפרץ תחום מצפון-מערב בחצי האי פלגראה (Flegrea) ובאיים פרוצ'ידה ואיסקיה שבהמשכו, ומדרום בחצי האי סורנטו ובאי קאפרי הנמצא בהמשכו. ממזרח למפרץ מתרומם הר הגעש וזוב וממערב לו הוא נפתח אל הים הטירני. באזור שורר אקלים ים תיכוני נוח, דבר התורם לכך שהמפרץ הוא יעד תיירותי ממעלה ראשונה באיטליה והוא ניחן בעושר היסטורי ותרבותי. נוסף על האיים, ראויים לציון העיר נאפולי, העיירות סורנטו וטורה אנונציאטה והאתרים הארכאולוגיים בפומפיי ובהרקולנאום. מדיה וקבצים בנושא מפרץ נאפולי בוויקישיתוף מפרץ נאפולי, באתר אנציקלופדיה בריטניקה (באנגלית)
אינדוקציה (פירושונים)

האם התכוונתם ל... אינדוקציה – במדע, הסקת מסקנה ממקרים פרטיים לכדי קביעה כללית אינדוקציה – סוג של כירה חשמלית לבישול הפועלת באמצעות חימום השראתי אינדוקציה מתמטית – טכניקת הוכחה מקובלת במתמטיקה, בדרך כלל כדי להראות שתכונה מסוימת מתקיימת בכל המספרים הטבעיים אינדוקציה שלמה – וריאציה של אינדוקציה מתמטית אינדוקציה טרנספיניטית בעיית האינדוקציה בעיית האינדוקציה החדשה השראה אלקטרומגנטית (אינדוקציה) – תהליך פיזיקלי אלקטרומגנטי חימום השראתי (אינדוקציה) – חימום מתכות באמצעות השראה אלקטרומגנטית בישול אינדוקציה – בישול על כיריים חשמליות באמצעות חימום השראתי
ז'וזף מארי ז'אקאר

ז'וזף מארי ז'אקאר (בצרפתית: Joseph Marie Jacquard;‏ 7 ביולי 1752 – 7 באוגוסט 1834) היה יצרן כובעי קש לפני שהפך לטווה משי צרפתי ולממציא, אשר שיפר את התכנון המקורי של הנול של ז'אק דה ווקנסון משנת 1745, בהמציאו את המנגנון של הנול של ז'אקאר בין השנים 1804–1805. המנגנון של הנול נשלט על ידי חורים המסודרים בצורה מסוימת על גבי אוסף כרטיסים. המנגנון מאפשר אריגה של צורות מורכבות. אריגה זו מכונה אריגת ג'קארד. ז'אקאר נפטר באולן (Oullins) ב-7 באוגוסט 1834. שש שנים מאוחר יותר הוקם פסל לזכרו בליון, באזור שבו הושמד מיצג הנול שלו משנת 1801. Essinger, James (2004). Jacquard's Web: How a Hand-Loom Led to the Birth of the Information Age. Oxford: Oxford University Press. Razy, C. (1913). Étude analytique des petits modèles de métiers exposés au musée des tissus. Lyon, France: Musée historique des tissus. de Lamartine, Alphonse (1864). Jacquard. Paris: Michel Lévy Frères. מדיה וקבצים בנושא ז'וזף מארי ז'אקאר בוויקישיתוף Joseph Marie Jacquard ז'וזף מארי ז'אקאר, באתר אנציקלופדיה בריטניקה (באנגלית) Harrison, Frederic (1892). The new calendar of great men: Biographies of the 558 Worthies of All Ages and Nations in the ... Original from the University of Michigan: Macmillan. pp. Page 394. ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
חוק (פירושונים)

האם התכוונתם ל... חוק – נורמה משפטית שנקבעה על ידי הרשות המחוקקת חוק טבע – כלל אודות תכונה המתקיימת במסגרת המדע (בפרט: חוקים בפיזיקה ובכימיה) חוק שימור – חוק פיזיקלי העוסק בשימורה של תכונה מסוימת במערכת סגורה חוק (מדע) – כלל אמפירי המשקף מאפיין במדעי הטבע או במדעי החברה
מרגלי קיימברידג'

מרגלי קיימברידג' (באנגלית: Cambridge Spies) סדרת דרמה בריטית בת ארבעה פרקים העוסקת בחייהם של חברי רשת קיימברידג' משנת 1934 ועד לעריקתם של גאי ברג'ס ודונלד מקלין לברית המועצות. הסדרה נוצרה בשנת 2003 בבימויו של טים פייוול ובהפקת ה-BBC. את התסריט כתב טים פייוול (אנ'). טובי סטיבנס בתפקיד קים פילבי רופרט פנרי-ג'ונס בתפקיד דונלד מקלין סמואל וסט בתפקיד אנתוני בלאנט טום הולנדר בתפקיד גאי ברג'ס פטריק קנדי – ג'וליאן בל ג'וליאן פירת' – הנסיך מוויילס אנתוני אנדרוז – המלך ג'ורג' השישי ג'ון לייט - ג'יימס אנגלטון רונלד פיקאפ – קולונל וינטר אנה-לואיז פלאומן – מלינדה, אשתו של דונלד מקלין ג'יימס פוקס – לורד האליפקס סיימון וודס – צ'ארלס גיבנס בנדיקט קמברבאץ' – אדוארד הנד אימלדה סטונטון – אליזבת, המלכה האם מרסל לורס - ארנולד דויטש "מרגלי קיימברידג'", במסד הנתונים הקולנועיים IMDb (באנגלית) "מרגלי קיימברידג'", במסד הנתונים הקולנועיים KinoPoisk (ברוסית) על "מרגלי קיימברידג'" באתר ה-BBC (באנגלית) "BBC - Press Office - Cambridge Spies". ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
טום הולנדר

תומאס אנתוני "טום" הוֹלַנדֶר (באנגלית: Thomas Anthony "Tom" Hollander; נולד ב-25 באוגוסט 1967), הוא שחקן בריטי ממוצא יהודי. מוכר מתפקידיו בסרטים "אניגמה", "פארק גוספורד", "מרגלי קיימברידג'", "גאווה ודעה קדומה" ו"שודדי הקאריביים". הולנדר נולד בבריסטול שבממלכה המאוחדת. אביו הוא צאצא של יהודים מצ'כיה שהתנצרו לזרם הקתולי, ואימו ממשפחה נוצרית ממוצא אנגלי. גדל באוקספורד שבאוקספורדשייר. הוא התחנך בבתי הספר "דראגון סקול" ואחר כך ב"אבינגדון סקול". למד בסלוויין קולג' שבקיימברידג' והרבה להשתתף מחוץ לתוכנית הלימודים בפעילויות התיאטרון באוניברסיטת קיימברידג'. בעודו בקיימברידג' ביים חברו לספסל הלימודים, סם מנדס, הצגות אחדות בהשתתפותו בין השאר הפקה של "סיראנו דה ברז'ראק" שזכתה לשבחי הביקורת. עם סיום לימודיו לא התקבל לבית ספר למשחק אך בכל זאת המשיך לעבוד בתיאטרון. ב-1992 זכה הולנדר בפרס איאן צ'ארלסון על הופעתו בהצגה "The Way of the World" בתיאטרון ליריק האמרסמית' בלונדון. ב-1997 היה מועמד לפרס בשנית על תפקידו במחזה "מבקר המדינה". והמחזה "בלאטיקוס אומינוס דומינה". הולנדר הופיע בתפקידים רבים בקולנוע ובטלוויזיה. בין היתר בסדרה הקומית "פשוט נהדרת", בסרט "מרתה, פרנק, דניאל ולורנס", סדרת הדרמה "רעיות ובנות" על פי ספרה של אליזבת גסקל, סרטו של רוברט אלטמן גוספורד פארק, ובסרט הטלוויזיה הנסיך האבוד בתפקיד המלך ג'ורג' החמישי. על תפקידו בסרט גאווה ודעה קדומה בכיכובה של קירה נייטלי קבל את פרס המבקרים של לונדון ופרס הקולנוע של העיתון "איבנינג סטנדרד". בסדרה "מרגלי קיימברידג'", העוסקת בחייהם של חברי רשת קיימברידג', גילם את דמותו של המרגל גאי ברג'ס. הולנדר מרבה לעבוד עם השחקנים מייקל גמבון וביל ניי והוא חבר קרוב של ג'יימס פיורפוי. אף על פי שהוא מרבה להופיע כשחקן אופי מוערך וזכה בפרסים, עדיין מלגלגים בסרטים על קומתו הנמוכה. בשנים 2006 ו-2007 השתתף הולנדר בחלק השני והשלישי של סדרת סרטי שודדי הקריביים. הופעתו האחרונה על הבמה הייתה במחזה " Landscape with Weapon" מאת ג'ו פנהול בתיאטרון המלכותי הלאומי. כמו כן הופיע בסדרה "אנשי הצללים" של רשת TNT. ב-2010 יצר הולנדר יחד עם התסריטאי ג'יימס ווד את הסדרה הקומית "כבוד הכומר" (Rev.). בסדרה מגלם הולנדר את הדמות הראשית של הכומר אדם סמולבון, שעובר מקהילה כפרית לנהל כנסייה גדולה בלונדון. ב-2011 הסדרה זכתה בפרס באפטה כסיטקום הטוב ביותר. עונה שנייה של הסדרה שודרה ב-2011. בשנת 2017 שיחק בסרט הדרמה העצמאי "קדחת הצבעונים", לצדן של אליסיה ויקנדר וקארה דלווין, וכן שיחק בסרט "לנשום". בשנת 2018 שיחק בדרמה הביוגרפית "רפסודיה בוהמית" שביים בריאן סינגר. הולנדר חי בנוטינג היל שבלונדון. מדיה וקבצים בנושא טום הולנדר בוויקישיתוף טום הולנדר, במסד הנתונים הקולנועיים IMDb (באנגלית) טום הולנדר, באתר "אידיבי", מאגר הידע העברי לקולנוע ישראלי ועולמי טום הולנדר, באתר AllMovie (באנגלית) טום הולנדר, באתר Rotten Tomatoes (באנגלית) טום הולנדר, במסד הנתונים הקולנועיים KinoPoisk (ברוסית) טום הולנדר, באתר MusicBrainz (באנגלית) על טום הולנדר באתר ה-BBC
הסוכנות העולמית נגד סמים בספורט

הסוכנות העולמית נגד סמים בספורט (או הסוכנות העולמית למניעת אִמְרוּץ בספורט; באנגלית: World Anti-Doping Agency ובראשי תיבות: WADA, בצרפתית: Agence mondiale antidopage) היא ארגון בינלאומי מקצועי בלתי תלוי, המרכז את הפעילות העולמית כנגד סמים בספורט. נוסדה ב-10 בנובמבר 1999 בלוזאן, שווייץ, על ידי הוועד האולימפי הבינלאומי, וכיום מרכזה במונטריאול, קנדה. בראשו עומד כיום הבריטי קרייג רידי. מהלכים שקדמו להקמת הסוכנות: 15 בדצמבר 1989 - כנס בינלאומי בשטרסבורג, צרפת נגד סמים בספורט מטעם מועצת אירופה ובהשתתפות מדינות גם מחוץ לאירופה. בכנס זה נקבעו סטנדרטים ונהלים אחידים. כל מדינה שהשתתפה בכנס לקחה על עצמה להילחם בתופעת הסמים בספורט, ליצור גוף לאומי שיטפל בנושא, ולהעמיק את הבקרה ואת החינוך כנגד סמים בספורט. 2 בפברואר 1999 - כנס בינלאומי נגד סמים בספורט מטעם הוועד האולימפי הבינלאומי, שנערך בלוזאן, שווייץ. כנס זה הושפע מאוד מפרשת פסטינה (הטור דה פראנס 1998 - תפיסת רכב של קבוצת הרוכבים המובילה "פסטינה", ובו סוגים רבים של תרופות אסורות). הכנס פרסם ב-2 בפברואר 1999 את "הכרזת לוזאן על סמים בספורט", הקוראת להקמת גוף בינלאומי בלתי תלוי, אשר ינחה מדיניות וסטנדרטים אחידים לכל המדינות וארגוני הספורט, ואשר יהיה מבצעי באופן מלא לקראת אולימפיאדת סידני (2000). מטה הארגון שכן בלוזאן, שווייץ עד 2002, ומאז עבר למונטריאול, קנדה. תקציב הארגון מגיע בחציו מהוועד האולימפי הבינלאומי, וחציו ממדינות שנות. פעילויות עיקריות של הסוכנות: הכנת "קוד עולמי נגד סמים בספורט", שהיא מסגרת הכוללת נהלים מפורטים, כיצד לקחת דגימות מספורטאים, שיטות הבדיקה והעונשים על מי שנתפס. הקוד הוכן לקראת אולימפיאדת אתונה (2004). פרסום של רשימת חומרים ושיטות טיפול אסורות - רשימה המתעדכנת אחת לשנה. פרסום קריטריונים ונהלים לקבלת פטור מהאיסור על תרופות מסוימות - מתוך מטרה לאפשר טיפול רפואי במקרים מסוימים באמצעות תרופות המופיעות ברשימת התרופות האסורות. מחקר ופיתוח של בדיקות לגילוי סמים בספורט. סיוע לארגוני ספורט ולמדינות להטמיע את הבדיקות לגילוי סמים בספורט. הובלה וסיוע לארגונים ולמדינות כיצד להדריך וכיצד למנוע סמים בספורט. ביצוע בדיקות לספורטאים לגילוי סמים - שלא במסגרת של תחרויות ספורט. נכון לשנת 2007, מעל 570 ארגוני ספורט מחויבים לקוד העולמי נגד סמים בספורט, ביניהם כל 35 פדרציות הספורט הבינלאומיות הכפופות לוועד האולימפי הבינלאומי, כל הוועדים האולימפיים של המדינות השונות, וכל הארגונים הפאראלימפיים המקבילים. ריצ'רד (דיק) פאונד (2007-1999) ג'ון פהיי (2013-2008) קרייג רידי (2014-נוכחי) מדיה וקבצים בנושא הסוכנות העולמית נגד סמים בספורט בוויקישיתוף אתר האינטרנט הרשמי של הסוכנות העולמית נגד סמים בספורט (באנגלית) הסוכנות העולמית נגד סמים בספורט, ברשת החברתית פייסבוק הסוכנות העולמית נגד סמים בספורט, ברשת החברתית אקס (טוויטר) הסוכנות העולמית נגד סמים בספורט, ברשת החברתית אינסטגרם הסוכנות העולמית נגד סמים בספורט, ברשת החברתית LinkedIn הסוכנות העולמית נגד סמים בספורט, סרטונים בערוץ היוטיוב אתר הסוכנות העולמית נגד סמים בספורט World Anti-Doping Agency‏ (WADA). קוד עולמי נגד סמים בספורט - הסוכנות העולמית נגד סמים בספורט (WADA). רשימת התרופות האסורות - הסוכנות העולמית נגד סמים בספורט (WADA). קריטריונים ונהלים לקבלת פטור מהאיסור על תרופות מסוימות - הסוכנות העולמית נגד סמים בספורט (WADA).
אשת מדנים ציבורית

אשת מדנים ציבורית (באנגלית: Common scold) הוא שמה של עבירת מטרד לציבור במשפט המקובל הפלילי באנגליה ובוויילס, המתייחסת לאישה כעסנית וסכסכנית, המפרה את שלום הציבור בוויכוחים חוזרים ובסכסוכים עם שכניה. השם הלטיני לעבריינית הוא communis rixatrix, המופיע בהטיית נקבה ומכאן ברור כי עבירה זו מיוחדת לנשים בלבד. העבירה הוכרה אף בצפון אמריקה הקולוניאלית, והעבריינית הוענשה בהטבלה: היא הושמה בכיסא מיוחד והושקעה במי נהר או אגם. אף על פי שנשים הועמדו לדין בגין עבירה זו לעיתים נדירות בלבד, היא נותרה בספר החוקים באנגליה ובוויילס עד לשנת 1967. כיוון שהעבירה מיוחדת לנשים בלבד היא בוטלה בארצות הברית עם התקבל התיקון ה-14 לחוקה ב־1868, המבטיח הגנה שווה לכל בפני החוק. בספר פירושים על דיני אנגליה, שאותו כתב סר ויליאם בלקסטון ואשר התפרסם החל משנת 1765, נכתב על עבירה זו: "לבסוף, אשת מדנים ציבורית, communis rixatirix, (כיוון ששפת הלטינית המשפטית מגבילה אותה למין הנשי בלבד) היא מטרד לציבור לשכניה. על עבירה זו ניתן להאשימה ואם הורשעה, ייגזר עליה להיות מושמת במכשיר מיוחד לתיקון הנקרא כיסא הטבלה...." מקורות משפטיים אחרים מציינים שני עונשים מקובלים על עבירת אשת מדנים ציבורית, האחד הוא כיסא הטבלה, ואילו השני הוא "כיסא הצואה" שבו הקורבן נכפת לכיסא שבו עכוזו נותר חשוף לעוברים ושבים. לעיתים קרובות, משך זמן שהייתו של הנענש בכיסא היה אורך ימים רבים ולמעלה מכך מה שאילץ את הנידון לעשות צרכיו מול קהל רב, שלעג והשפיל. השימוש בכיסא זה היה עונש מקובל אף לעבירות אחרות, בין השאר לענישת בעלי בתי מרזח שמכרו בירה מקולקלת או אופים שמכרו לחם עבש. כיסא ההטבלה היה לעיתים נייד על גלגלים וכך העבירו את האישה המורשעת ברחובות העיר בטרם הטבילו אותה במקווה המים. בסקוטלנד היה נהוג השימוש ב"רסן אשת מדנים" אשר הורכב ממסיכת ראש שבה הייתה בליטה המתאימה לפה והמונעת דיבור. יש שטענו כי נשות מדנים היו צריכות לחבוש מסיכה זו כאמצעי מנע, או כעונש. אין תיעוד במקורות משפטיים, של שימוש במסיכה כעונש, אולם קיימים דיווחים אנקדוטליים על אמצעי ענישה ציבורי זה בארצות הברית, נשות מדנים היו מוענשות לעיתים לעמוד בציבור כאשר אטב על לשונן, אולם אף בצפון אמריקה נעשה לעיתים שימוש בכיסא ההטבלה. Thomas Dugdale, William Burnett (1860). England and Wales Delineated: Historical, Entertaining & Commercial, 1238 Frederick W. Fairholt (1855). "On a Grotesque Mask of Punishment Obtained in the Castle of Nuremburg". Transactions of the Historic Society of Lancashire and Cheshire: 62–64.
עורב אפור

עוֹרֵב אָפוֹר (שם מדעי: Corvus cornix) הוא מין ציפור מסוג עורב שבמשפחת העורביים ובסדרת ציפורי השיר. לעורב האפור גוף אפור, אך ראשו, רגליו וכנפיו שחורים. אורך גופו 44–51 סנטימטרים ומוטת כנפיו 84–100 סנטימטרים. הוא נפוץ במזרח ובצפון אירופה ובכל אסיה, עד ליפן. נכון לשנת 2020, עורב אפור הוא העוף הנפוץ ביותר בישראל, ונצפה מדי שנה בספירת הציפורים שנערכת כל שנה מאז 2006 בשיתוף המרכז לטיפוח ציפורי הבר בחצר הבית. רגליו קצרות וחזקות. ישנן ארבע אצבעות ברגלו – שלוש פונות קדימה ואחת לאחור. העורב האפור הוא אוכל-כול – פירות, זרעים, לטאות ומכרסמים קטנים, ואף גוזלי ציפורים אחרות. פעמים רבות מתגורר בקרבת האדם וניזון מאשפה ופירות רקובים. העורב נחשב לעוף בעל אינטליגנציה גבוהה, הוא בעל יכולת למידה וכן בעל יכולת ספירה מוגבלת. העורב האפור הוא מונוגמי פעמים רבות, ולעיתים חי בלהקות. הקינים נבנים על ידי שני בני הזוג, במשך 8–10 ימים וממוקמים לרוב על עצים גבוהים, עם העדפה לאקליפטוס. הנקבה מטילה 3–4 ביצים ירקרקות, ושני בני הזוג דוגרים עליהן במשך 24–29 ימים, עד לבקיעתן. עד לשנת 2002 נחשב העורב האפור כתת-מין של עורב נבלות, מכיוון שבאזורים בהם חיים שני המינים, הם מתרבים ביניהם. אך הצאצאים פחות מותאמים לסביבה מאשר המין הטהור, ולכן הוחלט להפריד את המינים. בישראל מוגדר העורב האפור כמזיק, בשל הנזקים שהוא גורם לחקלאות ולמיני עופות אחרים. פקחי רשות הטבע והגנים לוכדים וממיתים אלפי עורבים כל שנה. נכון לשנת 2020, עורב אפור היה העוף השכיח בתפוצתו בישראל; סמוך אחריו בראש רשימת המינים הנפוצים הופיעו דרור הבית, צוצלת, יונת הבית ובולבול ממושקף. מספירה שנערכה בינואר 2024 עולה שהעורב האפור הוא עדיין הציפור הנפוצה בישראל, לאחר שהופיעה ב-63.5% מהדיווחים במסגרת ספירת הציפורים השנתית. עורב אוכל במבה שהושלכה בפארק הירקון ביצי עורב אפור לצד ביצת קוקייה מצויצת (משמאל), אוסף מוזיאון טולוז מדיה וקבצים בנושא עורב אפור בוויקישיתוף אילנה קוריאל, הספירה השנתית: אלו 10 הציפורים הנפוצות בישראל, באתר ynet, 8 באפריל 2024 עורב אפור, באתר ITIS (באנגלית) עורב אפור, באתר NCBI (באנגלית) עורב אפור, באתר Animal Diversity Web (באנגלית) עורב אפור, באתר GBIF (באנגלית) יוצאים לספור ציפורים, באתר מדע גדול, בקטנה, ‏23 לינואר 2020 צפריר רינת, מדינת ישראל נגד העורב האפור, באתר הארץ, 15 במאי 2009. סיכום ספירת הציפורים הגדולה 2018, באתר "המרכז לטיפוח ציפורי הבר בחצר ובגינה" אילנה קוריאל, הספירה השנתית: אלו 10 הציפורים הנפוצות בישראל, באתר ynet, 8 באפריל 2024